b'\n_START_ARTICLE_\nMeta Grosman\n_START_SECTION_\n\xc5\xbdivljenje in delo\n_START_PARAGRAPH_\nMaturirala je na Klasi\xc4\x8dni gimnaziji. Na Filozofski fakulteti je leta 1960 diplomirala iz angle\xc5\xa1kega in nem\xc5\xa1kega jezika. S \xc5\xa1tudijem je nadaljevala na Univerzi v Cambridgeu v Zdru\xc5\xbeenem kraljestvu, nato je od\xc5\xa1la v London (1963\xe2\x80\x931964) in v ZDA, kjer je leta 1965 magistrirala na Univerzi v Miamiju v Ohiu. Leta 1971 je iz angle\xc5\xa1ke literarne teorije doktorirala na Filozofski fakulteti v Ljubljani z naslovom Odnos med bralcem in besedno umetnino v lu\xc4\x8di angle\xc5\xa1ke literarne kritike (1921\xe2\x80\x931961) (COBISS). Zaposlena je kot redna profesorica za angle\xc5\xa1ko in ameri\xc5\xa1ko knji\xc5\xbeevnost na Oddelku za anglistiko in amerikanistiko na Filozofski fakulteti v Ljubljani. Pri pedago\xc5\xa1kem delu se ukvarja predvsem s sodobnim angle\xc5\xa1kim romanom ter angloameri\xc5\xa1ko literarno teorijo in kritiko. V obdobju 1987/88 je bila gostujo\xc4\x8da profesorica Fulbrightovega programa na Univerzi Kalifornije, Berkeley. Skoraj desetletje je bila predstojnica oddelka za anglistiko, ki je pridobil klju\xc4\x8dne kadre in razvila mo\xc4\x8dni katedri za jezikoslovje ter specialno didaktiko angle\xc5\xa1\xc4\x8dine. Omogo\xc4\x8dila je zasuk od tradicionalnih metod pou\xc4\x8devanja k sodobnej\xc5\xa1im, na \xc5\xa1tudenta osredoto\xc4\x8denih oblikam predavanj, seminarjev in vaj. Stari o\xc4\x8de Mete Grosman je bil avtor prvih slovenskih filmov Karol Grossmann._NEWLINE_Meta Grosman je strokovnjakinja, ki se ukvarja z branjem in recepcijo knji\xc5\xbeevnosti, metodiko pouka knji\xc5\xbeevnosti ter tudi teorijo prevajanja. V doma\xc4\x8dih in mednarodnih revijah objavlja \xc5\xa1tudije s podro\xc4\x8dja knji\xc5\xbeevnosti v angle\xc5\xa1\xc4\x8dini, prevodoslovja in medkulturnosti ter deluje v mednarodnih dru\xc5\xa1tvih s teh podro\xc4\x8dij. Na Oddelku za anglistiko in amerikanistiko je vpeljala vsakoletne seminarje stalnega strokovnega izpopolnjevanja za osnovno\xc5\xa1olske in srednje\xc5\xa1olske u\xc4\x8ditelje angle\xc5\xa1\xc4\x8dine. Teh seminarjev pa se pogosto udele\xc5\xbeujejo tudi visoko\xc5\xa1olski predavatelji angle\xc5\xa1\xc4\x8dine iz nefilolo\xc5\xa1kih oddelkov ali celo fakultet, saj tudi zanje pomenijo kvaliteten stik tako z o\xc5\xbeje strokovnimi kot didakti\xc4\x8dnimi novostmi pri pouku angle\xc5\xa1\xc4\x8dine. Leta 2006 je prejela dru\xc5\xa1tveno priznanje SOVA Slovenskega dru\xc5\xa1tva za visoko\xc5\xa1olsko didaktiko. Istega leta je postala tudi dobitnica plakete Filozofske fakultete za svoje izjemno delo na didakti\xc4\x8dnem in \xc5\xa1olskem podro\xc4\x8dju anglistike._NEWLINE_Meta Grosman je bila predsednica Sveta za humanistiko Slovenije. Leta 1993 je ustanovila Slovensko dru\xc5\xa1tvo za angle\xc5\xa1ke \xc5\xa1tudije (SDA\xc5\xa0). Bila pa je tudi njegova prva predsednica. Od leta 1995 je predsednica Bralnega dru\xc5\xa1tva Slovenije. Vse od 1996 je tudi \xc4\x8dlanica odbora FILLM, zdru\xc5\xbeenja vseh mednarodnih dru\xc5\xa1tev za knji\xc5\xbeevnost, jezikoslovje in kulturne \xc5\xa1tudije, katerega podpredsednica je bila od leta 2002 do 2006. Leta 1997 je prejela nagrado Ministrstva za \xc5\xa1olstvo za dose\xc5\xbeke na univerzitetni ravni. Je tudi \xc4\x8dlanica uredni\xc5\xa1kega odbora strokovne revije Otrok in knjiga in mednarodnega revije European Journal of English Studies. Kot \xc4\x8dlanica je sodelovala tudi pri pripravi Nacionalnega programa za razvoj pismenosti, ki je nastal leta 2006. Za leto 2011 je prejela nagrado slovenske sekcije IBBY, namenjeno promotorjem mladinske knji\xc5\xbeevnosti in branja.'